Batuti qabel il-Ftuħ ta' Sena Skolastika Oħra Sergio Grech L-iskola tibqa' punt ta' riferiment importanti kemm għaż-żgħar u kif ukoll għall-kbar. Għaż-żgħar u għal dawk kollha li jattendu l-iskola speċjalment fil-primarja, il-bidu ta' sena skolastika ifisser ħolm ġdid, għalliema ġodda, basket tal-iskola ġdid, pokit ġdid, pitazzi u kotba ġodda, forsi skola ġdida u min jaf kemm-il wegħdiet għamlu u se jagħmlu li se jaraw li l-prospetti tagħhom sa tmiem is-sena jitjiebu. Fuq kollox, imma kuntenti li se jerġgħu jiltaqgħu ma' sħabhom u ħajjithom terġa' lura għal ċerta rutina. Flimkien se jterrqu għal sena oħra mimlija sfidi fejn il-bagalja tagħhom tista' tikber u tistagħna. Ovvjament minix inħares lejn l-istudent bħala xi reċipjent! Għalina l-kbar l-iskola tista' tfisser ħwejjeġ differenti. Għal xi wħud, tfakkarkom fi tfulithom u jiftakaru kemm kienu jaħdmu jew kemm kienu jippreferu jagħti bis-sieq l-iskola u xi rakkuntar ta' praspar ma jonqosx. Probabbli għal dawn tal-aħħar, ir-riga tas-suċċess kienet kemm il-għalliem tefagħhom 'il barra waqt xi lezzjoni jew kemm-il copy ħadu u kemm-il darba kitbu I must behave in class. Għall-oħrajn, is-sena skolastika tibda bit-tama li uliedhom se jimxu fil-progress akkademiku tagħhom u li għada pitgħada se jkollhom karriera aħjar minn tagħhom speċi jserrħu rashom li uliedhom jekk jitgħallmu se jaqbdu t-triq lilhinn minn ħdanhom u jkunu imdipendenti. Għall-oħrajn dizgrazzjatment s-sena skolastika tibda u ma tibdiex xorta għax il-faqar intellettwali tagħhom sa hemm iwassalhom u din mhix sitwazzjoni sabiħa. U dawn in-nies irridu nedukawhom ukoll biex jifhmu li l-iskola hi fażi importanti fil-ħajja tal-bniet u s-subien tagħna. Fil-bidu ta' sena skolastika oħra nemmen li t-tragward akkademiku hu importanti imma s-sistema trid teduka l-qalb ukoll. Inħoss li hemm qed infallu bl-ikrah. Għax il-valuri li darba kkareterizzaw l-identità tagħna saru ma jfissru xejn. Saru biss ritratt qadim minsi f'album f'kexxun li qatt ma jinfetaħ. Is-sistema trid tiftaħ beraħ il-qalb tal-klijenti tagħha u tgħallimhon it-tolleranza li llum hi tant nieqsa. Tgħallimhom xi tfisser tgħix bħall-aħwa immaterjali intix abjad, isfar, ġriż jew iswed. Fil-passat, l-ospitalità kienet il-marka ewlenija. Illum il-barrani sar ibeżżgħana ħlief meta niġu biex imissu l-but tiegħu. L-iskola trid lil uliedna tgħallimhom iħobbu lil pajjiżhom u mhux jarawh karus. Tgħallimhom ikunu patrijotti f'sens pożittiv. Tgħallimhom iħobbu l-għelieqi u l-meded li llum saru biss opportunità ta' flus. Tgħallimhom jiġġieldu l-istupru mhux biss tal-fiżiku imma anki tal-ispirtu. Tgħallimhom li huma ċittadini ta' dinja li għaddejja minn tiġrif. Dan jaf jidher imma mhux fataliżmu. L-iskola ma tistax tastjeni li tkun ħajja u tkun ħajja mhux biss bl-attività tal-għalliema u l-istudenti imma anki b'dak li twassal. L-iskola ma tistax ma tkunx il-barometru tas-soċjetà. L-iskola ma tistax ma tagħmilx individwu sħiħ u b'saħħtu. L-iskola ma tistax tippremja l-ħiliet u l-abiltajiet biss. L-iskola trid tifformola n-nies ta' għada.